
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 21. § (5) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2024. (X. 31.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2024. október 25.

Horinka László s.k.

polgármester

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület előző munkaterv szerinti ülése óta az alábbi döntések végrehajtási határideje járt le:

	Határozat száma
	Határozat kelte
	Határozat tárgya
	Határidő
	Állapot

	97/2024/Z
	2024.08.29
	Önkormányzati elismerések átadása
	2024.10.23
	végrehajtva


II. Tájékoztató az előző ülés óta történt fontosabb eseményekről
Az alábbiakban az új Képviselő-testület mandátumának életbe lépése, azaz október 1-je után történt fontosabb eseményekről adok tájékoztatást:

Október 5-én befejeződött a Kiskókai utca felújítása, ahol kicseréltük az ivóvíz gerincvezetéket, 4 méterről 5 méterre szélesítettük az utat, teljes hosszban járdát és csapadékvíz-elvezető rendszert építettünk. Sajtótájékoztató keretében Czerván György országgyűlési képviselővel és Molnár Józseffel, a kivitelező COLAS Zrt. munkatársával adtuk át az új utat. 

Október 5-én gazdag programsorozattal indult az őszi szezon: megrendezésre került a Szüreti Felvonulás, a Mackó Fesztivál és az Országos Ulti Bajnokság döntője, valamint egy terepfutó verseny is zajlott ezen a napon városunkban.

Október 6-án 6 db speciális levegőtisztító berendezést kapott ajándékba a Sülysápi Csicsergő Óvoda a Philips lámpatestek és fényforrások fejlesztője, gyártója és forgalmazója, a Signify Hungary Kft. jóvoltából, a cég társadalmi felelősségvállalási programjának részeként. 

Október 7-én a Szent István Általános Iskola diákjaival az aradi vértanúkra emlékeztünk. Alpolgármester úrral koszorút helyeztünk el a hősök emlékére.

Szintén október 7-én megalakult az új képviselő-testület és ünnepélyes keretek között esküt tettünk. Az elkövetkezendő években is Katus Norbert segíti alpolgármesterként a munkámat a város vezetésében, illetve – az előző ciklushoz hasonlóan – két állandó bizottságot állítottunk fel most is.

Megkezdődött a településrendezési eszközeinek (szerkezeti terv, helyi építési szabályzat, szabályozási terv, településképi szabályok) felülvizsgálata, az új településterv elkészítése. Ennek keretében október 8-án lezajlott az első egyeztetés a tervezőkkel, illetve felhívást tettünk közzé a gazdálkodó és civil szervezetek, valamint a lakosság felé, az esetleges módosítási javaslataik, kérelmeik benyújtására, amit 2024. december 31-ig tehetnek meg az önkormányzat elérhetőségein.

Szintén október 8-án – az egészséges életmódra nevelés jegyében – immár harmadik alkalommal rendezték meg óvodapedagógusaink a Malom utcai sportpályán az Oviolimpiát, aminek legfőbb célja a mozgás megszerettetése a gyermekekkel. A programot a Sülysápi Csicsergők Közhasznú Alapítvány támogatta.

Október 10-én ismét városunkban, az almáskerti tornacsarnokban került megrendezésre a járási munkaügyi központ által szervezett Pályaválasztási Kiállítás. A kiállítás nagy érdeklődés mellett zajlott: 20 középiskola kínálatát ismerhette meg 700 pályaválasztás előtt álló diák. 

Október 12-én a halastavaknál telepített, néhány hete megrongált padot és asztalt az önkormányzat helyreállíttatta.

Október 14-én otthonában köszöntöttük a szépkorú idősebb Schiszler Bálintot 90. születésnapja alkalmából.

Október 20-án a Vasút utcában, a posta előtti parkolóban elvégeztettük a gréderes javítást, majd október 22-én szintén útjavítást végeztettünk az első halastó északi oldalán lévő úton, hogy a kirándulók, horgászok és vadászok jobb körülmények között közlekedhessenek.

Október 22-én este került sor az 1956-os forradalomról és szabadságharcról megemlékező városi ünnepségünkre, melynek keretében átadtuk az idei helyi elismeréseket is.

Sülysáp, 2024. október 25.

Horinka László s.k.

polgármester

